# Vejledning til kandidater, som ønsker at opstille til en fri plads i hovedbestyrelsen 2025

Denne vejledning indeholder vigtig information til dig omkring valget til frie pladser i HB i efteråret 2025.

**Vigtige datoer**

|  |  |
| --- | --- |
| 23. september kl. 12 – 23. oktober kl. 12 | Mulighed for at melde sit kandidatur |
| 23. oktober kl. 12 | Deadline for opstilling af kandidatur*Kandidaterne vil hurtigst muligt efter kl. 12 få besked om antal opstillede, og om der bliver kampvalg.**Hvis der kun er 2 kandidater opstillede, er kandidaterne automatisk valgt og tiltræder deres post med det samme.* |
| Hvis der bliver kampvalg: |
| 23.oktober - 26.oktober kl. 23.59 | Kandidaterne har mulighed for at sende en video, som kan bringes på deres kandidatside.  |
| 28. oktober kl. 12 – 11. november kl. 12 | Kandidatsider offentliggøres og urafstemning kører |
| 11. november kl. 12 | De valgte tiltræder d. 11. november ved valgets afslutning. |
| 24.-26.november | HB-møde, uddannelsesdag og kongres – Severin KursuscenterHusk at få fri til det første HB-møde, den årlige kongres og uddannelsesdag for alle bestyrelser.  |

**Information om urafstemningen og kommunikation om kandidaterne**

Alle aktive medlemmer (inklusive elever) i foreningen vil få en mail med et link til afstemningen. I afstemningsmodulet vil der være et link til en valgside på farmakonom.dk, hvor de kan læse mere om dig og de øvrige opstillede kandidater.

I afstemningsmodulet kan man afgive to stemmer. Man har følgende afstemningsmuligheder:

-        Man kan stemme på to forskellige kandidater

-        Man kan stemme på en kandidat og afgive én blank stemme

-        Man kan stemme helt blankt ved at afgive to blanke stemmer.

Kandidaterne angives i alfabetisk rækkefølge i afstemningsmodulet.

Det er de to kandidater, der har fået flest stemmer, som hver får en af de frie pladser i hovedbestyrelsen. Ved stemmelighed trækkes der lod.

**Kandidaternes valgsider**

I tilfælde af kampvalg vil følgende blive offentliggjort på foreningens valgside i forbindelse med valget:

* **Navn**
* **Arbejdsplads**
* **Hjemby**
* **Alder**
* **Dine svar på spørgsmålene i opstillingssedlen:**

OBS: Sørg for at overholde reglerne om **antal anslag. Anslag er alle tegn inkl. mellemrum**. Hvis ikke du overholder anslagskravet, vil du få en anmodning fra sekretariatet om at rette til inden for en fastsat deadline. Hvis vi ikke modtager dine rettelser indenfor denne, vil sekretariatet slette anslag fra slutningen af teksten, så antal anslag overholdes.

I word kan du altid se antal anslag ved at markere den angivne tekst og trykke nederst i højre hjørne, hvor word automatisk tæller her. Der kommer her en boks op, hvor du kan antal anslag i feltet: Tegn (med mellemrum).

 

**Portrætbillede**

Sammen med opstillingssedlen skal du sende et billede med af dig selv til kandidatsiden.

Tag billedet med en telefon med et godt kamera – alternativt et rigtigt kamera. Billedet skal være i tværformat og være i god kvalitet. Tag gerne billedet med en ensfarvet baggrund, og hvor du kigger ind i kameraet. Du skal ikke minimere billedfilen, inden du sender den.

**Video**

Du har mulighed for at få en video på din kandidatside. I opstillingssedlen kan du angive, om du ønsker at sige ja til tilbuddet om at få en video på din kandidatside. Du skal selv sende den til sekretariatet inden d.26. oktober kl. 23.59

Vi håber, at du vil lave denne. Her kommer en række anbefalinger ift. at tager videoen:

Optag videoen med en smartphone med et godt kamera. Videoen skal optages i tværformat. Sørg for at der er ro omkring dig og at stå eller sidde foran en rolig baggrund – uden at du står helt klinet op ad den. Tænk på hvordan lyset falder på dig og tag et par prøveoptagelser, så du selv er tilfreds med kvaliteten af både lyd og lys.

Læg ud med at præsentere dig med dit navn, og hvor du arbejder - og fortæl så hvorfor det er dig, medlemmerne skal stemme på!

**Videoen må maks. være 2 minutter. Hvis den er mere end 2 minutter i længden, deles videoen *ikke* på din valgside.**

Videoer er tunge at sende. Brug derfor hjemmesiden wetransfer.com til at sende den med. Her kan du gratis uploade meget store filer. Følg instruktionen på siden. Som modtager indsætter du elh@farmakonom.dk.

Sekretariatet kan desværre ikke hjælpe med optagelse eller indhold.

**Sociale medier**

Vi vil også dele informationer om dig på foreningens sociale medier, hvor der kan komme spørgsmål i kommentarfeltet, som du er velkommen til at svare på. Hvis du har en profil på Facebook, så sørg for at følge Farmakonomforeningen, for så har vi mulighed for at tagge din profil, så du kan blive gjort opmærksom på, at vi har lagt noget op, der henviser til dig. Hvis du har et andet navn på Facebook, end det du normalt er kendt under, så må du meget gerne gøre os opmærksomme på det.

**Kodeks for god adfærd**

I Farmakonomforeningen ønsker vi, at evt. kampvalg foregår i en god tone, så alle har lyst til at være med. Derfor har vi lavet et kodeks for god adfærd under valg:

**Når der er valg i Farmakonomforeningen ønsker vi en god tone og en god debat – samtidig med at kandidaternes budskaber kommer tydeligt frem. Kandidaterne vil få samme tilbud om synliggørelse på foreningens hjemmeside, men kandidater er selvfølgelig også velkomne til at kommunikere på egne medier – fx via egen facebookprofil eller lignende.**

**Vi ønsker, at valgkampen er præget af nysgerrighed og faglighed fremfor fx personlige angreb. For valgkampe i Farmakonomforeningen skal være en god oplevelse for alle. Derfor moderer vi også debatten på vores egne medier, så den overholder ovenstående retningslinjer.**

**Sekretariatets og de nuværende politikeres roller under kampvalg**

Som kandidat kan vi desværre ikke hjælpe dig med din valgkamp i Farmakonomforeningen. Dette gælder alle kandidater - også evt. valgte i dag.

Sekretariatet vil dog løbende informere dig ift. valgprocessen og fx sende nærmere information, hvis der skal være urafstemning m.v.

Sekretariatet er neutralt i valgkampen. Foreningens hovedbestyrelse og andre bestyrelser må gerne deltage i valgkampen på lige fod med andre medlemmer – fx ved personligt at støtte én kandidat eller stille spørgsmål til kandidater. Bestyrelserne må dog ikke samlet støtte nogen.

**Hovedbestyrelsesmøder**

Vi gør opmærksom på, at HB-møderne for resten af 2025 + 2026 er planlagt. Du kan kontakte chefkonsulent Mette Lisbeth Johansen (mlj@farmakonom.dk/tlf. 23934388), hvis du ønsker information om de konkrete datoer.

Ved alle andre spørgsmål til valget til de frie pladser i hovedbestyrelsen henvises til foreningens direktør eller foreningens formand (kontaktinformationer fremgår af farmakonom.dk).

*Farmakonomforeningen ønsker dig et godt valg!*